
A Nemzeti Vágta Gazdasági hatásai

A Nemzeti Vágta népszerűsége és ismertsége évről-évre folyamatosan növekszik, ami felveti azt a kérdést, hogy egy nemzeti szinten ekkora jelentőségű sporteseménynek vajon milyen gazdasági és egyéb – például a sportágában megjelenő – hatásai lehetnek. A sportesemények, mint a regionális gazdaság katalizátoraiként (Wilson, 2006) viselkedhetnek, de nem minden esetben és nem azonos jelentőséggel bírnak a különböző körülmények között. A (sport) események hatásait elemző kutatások száma az elmúlt években számottevően megnövekedtek (Getz, 2008), ugyanakkor az irodalmak többsége a nagyméretű eseményekkel foglalkozik. A kis- vagy közepes méretű sportesemények szakirodalma továbbra is alulreprezentált. (Wilson, 2006).
Feltételeztem, hogy a Nemzeti Vágta, mint a sportág legjelentősebb és leglátványosabb eseménye hatással van a lovassportokra, különös tekintettel a sportágban résztvevők számának emelkedésére. Emellett a Nemzeti Vágta médianyilvánosságra és országos népszerűségére való tekintettel feltételeztem, hogy ennek a sporteseménynek a gazdaságra is hatása van.
A kutatás során kvalitatív és kvantitatív módszereket egyaránt alkalmaztam: mélyinterjú készítése Szotyori Nagy Kristóffal, a Nemzeti Vágta versenyigazgatójával és a Díjugrató Szakág elnökével; kérdőíves felmérés, ahol a mintát a Magyarországon található lovas egyesületek képezték és szisztematikus adatgyűjtés; primer és szekunder adatok elemzése, melyeket a Nemzeti Vágta szervezőbizottsága bocsátott rendelkezésemre. Szakirodalmi áttekintés alapján a költség-haszon elemzés módszerét választottam az adatok feldolgozására, mely a leginkább megfelelő az ilyen jellegű és méretű események gazdasági hatásainak elemzésére (Taks, Kesenne2, Chalip, Green, Martyn, 2011).
A kérdőívek vizsgálata alapján arra az eredményre jutottam, hogy a lovagolni vágyók köre növekedett az évek során, viszont ezt nem a Nemzeti Vágta hatásának tulajdonították. Költségvetéséből kiderült, hogy a számviteli költségeknél a bevétel nulla. Gazdasági hatása sem érezhető hosszútávon. Pozitív eredményeket kaptam viszont a társadalmi hatásnál, mivel, mint szórakozási lehetőség két napra komoly érdeklődést kelt, a marketinggel pedig próbálják beépíteni a turizmusba is, ezáltal segít a pozitív imázs kialakításában Budapestről.
A Nemzeti Vágta Magyarország egyik legnagyobb lovas eseménye ezért arra számíthatnánk, hogy számottevő hatással van a lovassportokra, illetve területi gazdasági hatása érezhető, de ez kis mértékben valósul meg.




